
			LIRE L’OCCITAN 
DU PAYS DE FOIX


			Quelques règles essentielles.


			Prononciation des mots entre parenthèses.


			

					
a final « o » adouci : prada (prado), canta (canto).



					
à = « a » : farà (fara), arribarà (arribara)



					
e = « é » : negre (négré), teatre (téatré), e comme dans les mots français pré, blé.



					
è = « è » : mèl (mèl), fèr (fèr), e comme dans les mots français fer, collège, fête.



					
o = « ou » : lop (loup), ora (ouro).



					
ó = « ou » : urós (urous).



					
ò = « o » : ròc (roc), esclòp (esclop), o ouvert comme dans les mots français roc, coq, col, or.



					
u = « u » : luna (luno).



					
u après une autre voyelle = « ou » : taula (taoulo), riu (riou), nèu (nèou).



					
uè souvent se réduit à « è » : nuèit (nèit), truèja (trèjo).



					
ai : maire, fraire : « ai » comme dans le français rail.



					
iá se prononce « yò » : pastissariá (pastissaryò), fasiá (fasyò), aniriá (aniryò) avec (ò) se prononçant comme expliqué plus haut.



					
v = « b » : vaca (baco).



					
ch = « tch » : chòt (tchòt).



					
nh = « gn » : montanha (moutagno).



					
r et n à la fin d’un mot, en général, ne se prononcent pas : cantar (canta), pastor (pastou), pan (pa), vin (bi), capelan (capéla).



					
lh à la fin d’un mot souvent se réduit à « l » : solelh (soulél), uèlh (èl).



					
lh entre deux voyelles = « ly » : filha (filyo), palha (palyo).



					
is et iss = « ich » : péis (péich), caissa (caicho).

			CONJUGASON


			Unas formas verbalas en italic son las del mieu parlar. Se las aviái tornadas tocar, remembrant-me les mieus, me’n siriái totjorn volgut.


			

				

					

					

					

				

				

					

							

							Vèrbs


						

							

							Present Indicatiu


						

							

							Preterit


						

					


					

							

							aver


						

							

							è as a


						

							

							agèi agèes agèc


						

					


					

							

							

							avèm


						

							

							agèem agèetz agèen


						

					


					

							

							èstre


						

							

							som ès es


						

							

							fei fees fec o fèi o fasquèi o fusquèi...


						

					


					

							

							

							èm ètz son


						

							

							feem o fèen o fasquèem o fusquèem


						

					


					

							

							cantar


						

							

							canti


						

							

							cantèi cantèes cantèc


						

					


					

							

							

							cantam


						

							

							cantèem cantèetz cantèen


						

					


					

							

							florir


						

							

							florissi


						

							

							florii flories floric o florigui o florisquèi


						

					


					

							

							

							florissèm florissètz


						

							

							florissen floriem o floriguèem o florisquèem


						

					


					

							

							far/fèr


						

							

							fau fas fa


						

							

							fei fees fec o fèi o fasquèi


						

					


					

							

							

							fasèm


						

							

							feem o fèen o fasquèem


						

					


					

							

							deure


						

							

							dèvi dèves dèu


						

							

							devèi devèes devèc


						

					


					

							

							

							devèm devètz dèven


						

							

							devèem devèetz devèen


						

					


				

			


			èstre / futur : sirè siràs sirà sirem siretz siran


			fèr / futur : farè faràs


			cantar/ futur : cantarè cantaràs.

			Mòts aluserpits


			Qualques mòts aluserpits del mieu barri son arribats d’escondons dins aquel Diccionari de la Bèl’Amor. Plan recebuts, an avut sul còp les papièrs per i demorar e i viure. Achí n’avètz qualques unis.


			achí / ací : aicí.


			amb de : amb


			asaigar : arrosar.


			audor : odor


			borra : embriaguesa, monina


			borsa : se pronóncia botsa


			broga : branda, bruga.


			buchiga : ampola, botiòla de la pèl.


			chi : qui.


			chun : cossí.


			coènh /canton, caire.


			dèissar / deissar /dissar, daissar.


			digús : degun.


			dumpuèi / desumpuèi : dempuèi, desempuèi.


			encar / encara


			eiberit : esbèrt


			farnat : manjar còit dels pòrcs (jotas, patanas, aiga) e qualques punhats de bren o de repassas. Sopa espessa.


			fonza : terrassa de montanha


			goelha : oelha


			iròl : semenadís


			junvert : jolvert


			lampò : aiga de Javèl


			lèit : lait. (le diftong ai es soenh reduit a èi o ei).


			lhiá : liga, lia, ligam.


			mès : mas


			mòt : mot


			ors : se pronóncia ots


			pielòt : pilòt, molon.


			pilòria : barrejadís, desòrdre.


			plasses : classes.


			qualque-res : se pronóncia calcares. quicòm


			qu’un /quun : quin, qun


			soenh : sovent


			soènhar : sonhar.


			virat de pòrres : centenat de pòrres a cavilhar.

			Abans-prepaus


			Aicí anatz trobar unis mòts arrapats tanlèu escapats de la gòrja d’un païsan en esclòps o de la d’una vièlha menina arrucada al canton. Èra dins un temps ont las gents prenián le temps de parlar, ont la novèlas, d’aurelha en aurelha fasián le torn del mond.


			Urós temps, quand les vièlhs, dins la vrespada anavan portar lor codena suls bancs de la plaça en seguent l’ombra e le solelh, l’un racontava, l’autre bargalhava. Urós temps, quand las femnas anavan emplenar la dorna a la font, l’una charrava, l’autra barjacava.


			Fèr la rasonada ont se parla de tot e de res, ont un mòt fa nèisser l’autre, ont de la craba se passa al perièr, ont les rires sièguen las rondinadas, es aprofitar del plaser qu’espelís dels mòts, es viure.


			D’aquelis mòts de cada jorn que de gòrja en gòrja vòlan e de còr en còr van, ne trobaretz qualques unis qu’esparriquèi, cossí que siá, sus pajas blancas, en pensant al temps ont amb d’una foissina de doás piás esparricava les rengs d’èrba al solelh dins les prats.


			En 2014 las Edicions dels Regionalismes publiquèen « Les mòts esparricats ». Le temps passa, 2022 es arribat, le « país » es luènh, vuèi le covid a botat barralhas als viatges e nos dèissa sortir qu’a quatre passes, una careta sul nas.


			Alavetz le telefòne e l’ordinator calfan. Las paraulas s’envolan, les escrits demoran. Es atal que l’escabòt de « Les mòts esparricats » s’es trobat en companha d’un ramat d’autris mòts que me son venguts al cap o que son anat pescar dins libres. En bon pescaire sietat devant l’ordinator, la taula cobèrta de libres, amb de tot le material, las lunetas, la canabièra, anquets, la poseta, le salsissòt, le fromatge, pan e una bota de roge mòts n’è arrapat de totis, corts o longs, e jamès, paraula de pescaire de Venèrca, me som pas levat de la cadièra sens un per negrejar un tròç de pagina. Totis aquelis mòts, les de 2014 e les de 2022, amassa se son barrejats coma goelhas a la montanha, mès les prumièrs que coneguián las nuèits fredas d’amont per aver calor se son botats al mièg del ramat qu’a pres le nom de « Diccionari de la Bèl’Amor de l’occitan », e ieu som totjorn jol mieu cobèrt ont se res non se ganha, res non se pèrd.

			Agost


			9 oras del maitin, es la mieu prumièra pesca. Al prumièr còp de linha dins la pagina tiri un mòt, polit mès pas tròp gròs, doás sillabas, e som plan content. Dins una man le preni e legissi : agost. Mès qu’es aquò ? N’es pas de creire, le mòt me fa la nhifa amb d’un aire de malcontentament. E quunas vocalas ! Le a se dreça coma se voliá me pecigar, le o pren la fòrma d’una boca per m’avalar d’un còp ! Las consonantas ! Le s se sarra e punteja, le g e le t se tiban coma ressòrts que s’aprèstan a me sautar als uèlhs. Som plan mal partit. Enfin, al cap d’una bona estona, agost me gaita pus aimablament e se met a parlar :


			— N’ajas pas paur, quand me som trobat dins la tieu man, tot sol, la colèra que dempuèi mès de dos mil ans me bulh dins l’estomac, d’un còp m’es pujada al nas. Ieu, Agost le mes de l’emperador August, se te creses qu’es alègre de se trobar tot l’an darrèr l’esquena e las pèrnas de Julhet le mes de Juli Cesar. E encar ac sabes pas tot. Quand en 8 av. J.-C le Senat de Roma decidiguèc per l’onorar de bailar le nom d’Augustus a un mes, n’èra pas qu’un mes de 30 jorns alavetz que le mes de Cesar n’aviá 31. Ont èra la justícia ? Le plan braba emperaire Augustus la mòrt dins l’alma anèc panar un jorn al mes de Febrièr. E dempuèi las aurelhas m’escòsen. Encara vuèi, se tròba fòrça gents per dire qu’Agost es un maissant panaire que se merita d’èstre escapçat d’un còp de pigassa.


			M’a fèit ben de te contar l’istoria de la mieu neissença, ara anam parlar de l’agost de vuèi, del que tenes dins la man. Agost es le temps de las vacanças quand arriban les dorifòras dins les vilatges les pus perduts, en çò de lors paires o de lors pepins. Cal acabar de fèr l’èrba, e es l’enta de segar. Qualques vacancièrs tornan prene le margue del dalh o de la foissina qu’avián manejat quand èran joves. La pèl es fina, les tavaus s’alègran e las buchigas arriban lèu. Les mainatges, elhis an lèu fèit de s’aclimatar. Desbremban l’aiga cauda del dornièr de l’apartament, la cubeta de faiença e sens vergonha prenen le camin del fonze de l’òrt. Agost es le salsissòt, le cambajon, las monjas amb de codenas. Agost, las figas de l’òrt, las darrèras cerièras, las prunas, les abajons ! Agost, la pesca de las rabòtas, le tiol dins la ribièra ! Agost, las galinas dins la ièra, la borrica que ven dins la cosina e reclama un crostet, les gosses que duèrmen a l’ombra ! Agost, una font que pissa, una randola que passa, agost, las estelas dins le cèl, la vida, le bonur !


			Ara d’un aire regaudit agost ajustèc :


			— Torna-me dins la pagina. d’un diccionari ont alendi a plaser entre agorrufar e agotar. Suls calendièrs me cal acontentar de la ochena plaça ont è totjorn le tafanari de Julhet devant le nas.

			Rei


			Vuèi vau gaitar d’arrapar un mòt long que n’aja per dos jorns. Cosinar mòts cada jorn es plan agradable, mès de temps en temps fa ben de se repairar, de s’estirar las camas jos la taula. e de bufar. È botat un anquet nòu e pesqui al vèrm roge. Amb d’una color parèlha som segur d’arrapar un gròs peis. La linha tan lèu lançada i a qualque-res al cap. Per un bon pescaire coma ieu dont le renom es conegut dins tot le departament qu’es aquel petit peis de misèria que coeteja ! Una sola sillaba, aquí l’avètz, es le nom rei.


			Una istòria de rei èra la que contava la mieu menina sietada sul banc de la ièra La coneguètz totis, mès la vos vau repetir per çò qu’aqueste còp menina aviá la pròva que l’istòria èra vertat. Remembratz-vos, le rei dels ausèls sirà le qu’anirà le pus amont dins le cèl. L’agla pensa aver ganhat quand de las plumas de la sieu esquena sòrt la votz d’un tot petit ausèl que s’i èra amagat :


			— Ieu, som anat pus amont que l’agla pusqu’èra sus la sieu esquena, Som le rei dels ausèls.


			Un tan petit ausèl, rei ! Ne fèen le rei petit que vuèi es devengut le repetil.


			Nosaus, mainatges, las camas nos tremolavan, un tan petit ausèl se trobar tan naut, çò que deviá aver paur, deviá tampar les uèlhs. e aturar d’alendar


			Mès menina, ela que sabiá tot, n’aviá pas acabat e repreniá :


			— Aquò se passèc del temps vièlh, del temps del rei Ceset que demandèc als sieus istorians d’ac escriure suls pergamins ont se pòt encara legir.


			Pensatz, le testimoniatge d’un rei, e quun rei, le grand rei Ceset, e èra escrit, donc èra la vertat.


			Dins la ièra, a l’entorn la polalha parava las aurelhas e de tot çò que contava menina ne perdiá pas un mòt tan plan que dins la vrespada una galhina propausèc de causir un rei de tot çò que portava pluma. Dos candidats se presentèen.


			Le prumier fec le polh. El grand e fòrt l’aire altièr jos una cresta del pus bèl roge, el, que se cresiá rei, que venián l’embaïr, li contestar le titre que teniá del sieu paire ! Enfin segur d’èstre le ganhaire fec d’acòrd per participar a aquelha simagrèia de vòte.


			Le segond fec un tiron, le pus sapient dels tirons, un tiron qu’aviá conegut fòrçà países. Pensatz, nescut en Suèda país d’un rei, mès d’un còp aviá traversat França e Espanha. Quand migrava, s’aturava quand vesiá la mar Mediterranèa e tornava trobar le sieu nis dins las Marismas del Guadalquivir. Aviá vist mès de misèrias que de bonas causas e aviá fòrça apres. E un jorn ont les musples de las alas commençavan a le fèr patir vejèc aquela bòrda amb d’una granda ièra e un bèl pesquièr. Sul còp pensèc : achí sirà la mieu Maison de Retirada. Devalèc e se pausèc al mièg de la polalha e en tant que migrant fec recebut les braces dubèrts. Una setmana s’èra pas passada qu’aquel ausèl deveniá le pus aimat, le pus estimat, le pus adorat de totas las bestias de la bòrda Vos predisiá le temps e jamès non se trompava, coneissiá las èrbas medicinalas que vos fasián passar la fièbre, las que garissián del sidarn, de la foira, de las dolors, enfin ne sabiá mès qu’un apoticaire. E quand contava las sieus migracions èra un plaser de l’escotar parlar d’aquelis países de luènh, mès qu’avián tanben le nòstre solelh.


			Le polh, el passava naut e fièr la cresta dreita, las barbaròlas balancejantas, sens gaitar ont botava les pès, tan plan qu’un bèl jorn sus un ròc estrabunquèc e dins le pesquièr cajèc. El que non sabiá pas plan volar, sabiá encara mens nadar. Mès arpatejava, mès alatejava, mès l’aiga s’i embarrava dins las plumas e mès fasiá pes. Anava se negar. Alavetz s’entendèc un plof. Èra le tiron que sautava a l’aiga. Passèc jol polh e le portèc sus la riba. Le polh èra salvat, ensajèc de se levar sus la camas mès cajèc, las sieus plumas èran tròp pesantas. Alavetz se colquèc al solelh per se secar la farda. Le tiron se’n èra anat pus luènh e aviá un uèlh a maitat tampat Dins l’aiga le polh talament boludava, amb d’un esperon deviá li aver engarranhat. Se soènhèc e n’ajèc plan per una setmana per tornar la vista.


			Un bèl jorn le polh, la cresta brandolanta e la coeta baissa le venguèc veire :


			— Tiron, sens tu ont siriái ieu ? Retiri la mieu candidatura. Rei o pas rei pauc m’impòrta.


			Le tiron le gaitèc :


			— As plan rason, Rei o pas rei, pauc impòrta, Fau coma tu. Pus de candidats, pus de divisions, cap de rei, demorem totis libres egals e fraires.

			Candèla


			Vuèi es jorn de bruma, la pesca deuriá èstre bona. E qu’es aquò ? Aquel mòt, tot sol a sautat del vocabulari sus la mieu paja. Un plan brava mòt que s’es pensat : vuèi cap de solelh, ieu arribi. En efèit, es le mòt candèla.


			Candèla, sul còp pensi al mieu amic Pèiròt, som plan content, vau poder batre le briquet e escriure un mòt. Qué voler de mès ! M’i vesi coma cal e la candèla me calfa le cap del nas. Duèrbi la pòrta e de pertot m’arriba le perfum dels pescalhons, aviái desbrembat qu’èm al mes de febrièr, e que vuèi es le jorn dels candelons. Ara tot es clar, la candèla anava pas demorar tampada dins le vocabulari, le jorn de la fèsta dels candelons !


			Candelon, diminutiu de candèla en -on, e passant del feminin al masculin.coma en d’autris cases : una candèla un candelon, una finèstra un finèstron, una caissa un caisson, (caisseta mòt vengut de francés per nos trebolar l’occitan), una pigassa un pigasson. Le feminin vòl pas pèrdre le sens augmentatiu qu’a en gramatica e que li baila, per un còp, la superioritat sul masculin.


			Candèla candelons. Unis vos diràn que vos è contat tot aquò per res. Les candelons es una error, en realitat es le jorn del cant de l’ors. En efèit le 2 de Fevrièr l’ors se despèrta, se frega les uèlhs, sòrt de la tuta, gaita le sieu país e segon le temps que fa se ditz :


			— Avèm nèu, l’ivèrn es acabat,


			Peti e vau corre la montanha.


			O :


			Fa solelh l’ivèrn n’es pas acabat,


			Peti, torni dintrar,


			E per 40 jorns me vau colcar.


			D’unis pretenden aver entendut retronir le pet de l’ors e dins la lenga poëtica dels montanhards aquel pet es devengut le cant de l’ors.


			Ara nos cal tornar en darrèr als òmes.de la preistòria. En aquel temps, Cristian Bernadac e Miquèl Pastoureau nos disen que l’ors èra le prumièr dieu. Le jorn del cant de l’ors s’alucava de grandis fòcs al-dessús de las caunhas, ostals dels òmes e dels orses, e se fasiá una granda fèsta que va se mantenir duscas la Edad-Mièja. Mès en l’an 492 nos arriba a Roma le papa Gelasi 1èr. La nuèit del jorn del cant de l’ors, le lum dels fòcs, las gents dins las carrièras cantavan, corrián e fasián virar monairons. Gelasi posquèc pas arrapar la sòm. A la punta del jorn l’auriatz entendut cridar, tan fòrt que manquèc de s’escanar :


			— Qu’es aquò ! S’es possible ! Una fèsta eretja jos las finèstras del Vatican ! E aquelis gròssis fòcs que riscan d’abrandar tot Roma.


			Sul còp fèc tirar del lèit les grassis cardinals e lor dièc :


			— Boludatz-vos la pança, aquela fèsta pagana dèu devenir una granda fèsta de la crestiantat.


			E Gelasi que veniá d’Africa del Nòrd e que se passava de botar le nas defòra en febrièr per cremar qualques malcontents qu’aurián poscut non pas ètre d’acòrdi e qualques josius de servici pel decorum, gausèc pas suprimir pas les fòcs e les monairons, e demandèc als romans de venir a la messa amb de totas las candèlas dels ostals que sirián benesidas. Le 2 de febrièr devendrà una granda fèsta, la de la presentacion de l’efant Jèsus al temple. Dins la nuèit aquelas candèlas alucadas caçaràn les esperits del Mal, preservaràn de las malautiás. e protegiràn las recòltas. Les òrdres de Gelasi arribèen dins totas las parròquias dels païses catolicas. Dins les Pirenèus les òmes caboçuts coma ases aluquèen plan las candèlas mès continuèen de díser « la fèsta del cant de l’ors ».


			Mès amb del temps jos l’influéncia del mòt candèlas, dins la lenga del país le cant de l’ors devenguèc les candelons.


			Ara es òra de restablir la vertat. La Glèisa a empruntat le cant de l’ors coma s’es apoderada menirs per les cofar d’una crotz, alavetz tornem a l’ors çò que li devèm e le 2 de febrièr festejem le jorn del cant de l’ors.

			Rogilhon


			Vuèi, polit jorn, abans de partir se cal díser que la pesca sirà totjorn bona. Cresi que dins un libre les mòts acaban per s’anuejar, totjorn les meteisses vesins, son plan contents de venir sus la mieu pagina. Tanlèu le libre dubèrt un mòt del fonze de la paja te salta e me gaita d’un aire fièr. L’è comprés. El, de la linha la pus bassa de la pagina es passat devant totis les autris. Una proesa de prumièr òrdre ! Aquel campeon es le mòt rogilhon.


			Rogilhon, diminutiu de roge coma prince princilhon, faure faurilhon...Un petit sovenir ! Princilhons n’é pas conegut, mès dins le vilatge aviam un faurilhon d’una quarantena d’ans. Aviá aprés le mestièr amb de son paire le faure del país. Se podiá entendre :


			— Chi t’a agusat l’alet e le carralet, le faure o le faurilhon ?


			Un bèl jorn le faure aturèc de trucar sus l’enclutge e le faurilhon, tota la sieu vida, demorèc faurilhon. Vuèi la farga n’exista pas, mès se ditz totjorn l’ostal e la familha del faurilhon.


			Rogilhon o petit roge. S’anatz al cafè de la Plaça per prene un veire de vin, val mès demandar al servicial un petit roge qu’un rogilhon se volètz pas crebar de set.


			Veni de legir que le roge a la Edad-Mièja èra le simbòl de la golardisa. Aquò es benlèu a l’origina de la color de las sotanas dels cardenals de la Glèisa.


			De l’adjectiu roge se poiriá díser belcòp de causas. De la prumièra color mestrejada pels òmes de la preistòria en passant pel roge maldit dels protestants, le capairon roge de la filha que dins le bòsc rescontrèc le lop, la poma roja de poson, le drapèl roge, la rauba de Marilin, las correccions dels regents, le telefòna roge, la crotz roja, i a de qué se pèrdre dins la bruma roja o la mar roja malgrat les fòcs roges.


			Alavetz siam prudents, demorem en çò nòstre amb dels rogilhons. Dins le vilatge viviá Jacon un òme paure coma Jòb. Aviá un petit òrt e un sol camp, grand coma un mocador ont semenava blat e recoltava gran per noirir tot l’an una sola galina que li teniá les uòus. Una punta d’aquel campòt en fòrma de triangle èra plena de rogilhons. Se’n podiá comptar un brave centenat. D’ont venián ? Chi les i aviá semenats ? Un jorn Jacon me’n contèc l’istòria :


			— Les rogilhons, les mieus amics, que veses tan sarrats son las flors las mès bravas del mond e saben que sens aquel blat, per ieu es la talent que m’espèra. Alavetz totis amassa arriban per me salvar. Fan un triangle roge qu’interdís de dintrar dins le camp e que protegís le mieu blat. Les parats e les autris ausèls, le taisson, les singlars, les rats, las malautiás, la grèlla, la ventòria, les caçaires, totis vesen les rogilhons e cambian de camin. Un an agèem la grèlla, grans coma uòus. La campana de Montoliu aturava pas de batanar, totis las vinhas del país e totas les blats fasquèen devastats. Èra una pietat. Un sol camp fec esparnhat, le mieu. Aquel an agèi blat per doás galinas. De plan bonis cresents me batejèen bruèis, e d’autriscòps la Glèisa m’auriá acusat d’aver fèit un pacte amb del diable e siriái estat cremat. Mès ieu sabi plan que son les braves rogilhons qu’an virat la grèlla del mieu camp e mès d’un còp les è mercejats. E Jacon grand contaire e ancian pelut continuèc :


			— La mieu amistat amb dels rogilhons e les blavets data de la guèrra. Aquelas doás flors creissian sens cap de paur dins la tèrra ont casián les obuses. Quand sortiam de la tranchada, al mièg de la mitralha vesiam qualques e blavets e rogilhons que nos disián :


			— Anem, n’ajec pas paur, nosaus i èm tanbés.


			— Elis coma nosaus patissián. M’arribava de ne soènhar qualques unis de blaçats, de les tornar fèr tenir dreits amb d’un chic de tèrra, mès un flòc avián perdut la vida. Vuèi le le blavet e le rogilhon son pas desbrembats, le prumièr es le simbòl de la guèrra de 14 per la França e le segond pels païses del Commonwealth. E a ieu le rogilhon m’a pas desbrembat, es devengut le mieu grand fraire protector.


			Qué te dire encar ? Le rogilhon es totjorn sul bon camin. Ara es le simbòl de la luta contra les pesticidas dont sortirà vencedor.


			[image: ]


		


	

		

			Camin


			Aqueste maitin que vau pescar ? Tan lèu le libre dubèrt un mòt s’escapa en fiulant e al lòc de s’aturar sus la mieu pagina, se’n va tal un urós passejaire. Tot doçament le preni e le gaiti : es le mòt camin.


			Camin ! Quant de sovenirs estacats a aquel mòt se butan dins le cap ! E chun les contar quand vòlen sortir totis al còp ! Aicí n’èm pas a la television ont quand cinq o sièis personas parlan amassa, digús compren pas res. Va caler metre un chic d’òrdre.


			Camins. De devant la pòrta del mieu ostal en levant les uèlhs se vesen a flanc de montanha les rapalhons del camin d’arrinca pets de Tornac que menava als prats d’amont de dijós las picas, prats dont l’èrba se devalava sul còl. A mièg camin es le Ròc de la Pausa, que susplomba d’un mètre le camin e ont les portaires abaissavan lor fèis d’un centenat de kilòs per se repairar. Chun fasián aquelis òmes per non pas alisar amb dels esclòps ?


			De l’autra part de la ribièra son las montanhas de Taba amb del còl del Traucador. Al dessús del camin se troba la Pèira de las Bruèissas pèira preistorica ont se vesen gravats cinc o sieis culhèrs e doás còssas. Un vièlh contaire del vilatge una nuèit d’agost sietat sul « tronc » nos dièc qu’aquela pèira èra estada salvada per Josèp de la Font, obrièr que trebalhava dins l’entrepresa qu’agrandissiá le camin per ne fèr una rota. Quand le bulldozèr aprochèc de la. pèira l’òme s’i botèc devant e cridèc :


			— Aicí avèm la Pèira de las Bruèichas, la cal pas tocar.


			Le bulldozèr entendèc e passèc al dijós.


			Camin e les mòts de la sieu familha ! Un plaser de les entendre ! Totis cantan lors sentiments.


			Caminar. Joan d’Amont arribèc un jorn :


			— Le mieu bel-fraire es sortit de l’espital ; Le pauròt ! Pòt pas mès caminar.


			Caminar n’es pas marchar. Le prumièr vèrb es caud, l’autre es fred.


			Caminar caminaire. Sul còp se pensa al regent caminaire. Se vetz un òme un sac sul còl que va d’escòla en escòla portar polidis tròces de la lenga occitana. Se pensa tanben a aquel librari caminaire que va de vilatge en vilatge en menant un ase cargat de libres. La vrespada s’estala sus la plaça e vend qualques libres a las gents que passan. La nuèit duermirà amb de l’ase dins l’engart d’una bòrda e l’endoman maitin totis dos tornaràn prene le camin long.


			Ara es la granda istòria dels caminses del nòstre país que vòl venir sus la paja. Son las dralhas del Sud-Èst seguidas pels tropèls de guelhas e las manadas. Son les caminses cavats « les cavées » de ‘l’Oèst qu’an jogat un grand ròle dins la darrèra guèrra. E cal pas desbrembar le camin de bièrra normand qu’anava tot dreit d’un escart del vilatge al cementèri. Èra al mens tres còps pus cort que le camin grand, mès s’i podiá passar que per les entèrraments darrèr les portaires de la bièrra.


			E se parlava tanbes de l’òme que caminava les pès en kyrie eleison. Aquò veniá del moment de la messa quand le curèr levava las mans en escartant les braces. L’esperit païsan fèc que l’expression « las mans en kyrie eleison » cajèc suls pès. D’unis disián mèmas que las mans del curèr coma les pès del Pèire de la Granda Dèla èran a dètz oras dètz. E pensem a Charlie Chaplin que caminava les pès en kyrie eleison.


			Les nòstris amics bretons passan dins le camin cavat ar kleuziou qu’a menat Le Clézio al prètz Nobèl.


			Camin. Nos ven al cap le Nostre Enric : « Sieguètz le mieu plumet blanc, es sul camin de la victòria e de l’onor ».


			Bon camin o maissant camin ?


			Aquel brave dròlle cap als 18 ans partic se ganhar la tonha a la vila. Agèc chança, se trobèc una bona plaça dins una usina d’engrèisses, mès per malur dintrèc dins un cercle d’amics que non valián pas les quatre fèrs d’un gos. Les seguic e prenguèc un maissant camin. Ara se ditz que tota aquela banda de braves acolitas es embarrada al fresc. De nuèit dintravan dins ostals e apartaments quand i aviá pas digús, se servián dins le refrigerator e a la cava, e se’n anavan sens desbrembar, per rendre servici, de s’emplenar un sac de causas que jutjavan desparelhar dins l’ostal. Totjorn, en joves plan elevats tornavan tampar la pòrta. Ara, se pòt pensar que le sejorn dins una cellula a bon lèit e granda finèstra a barrèus servira de leçon a aquel dròlle. Un tan brave gojat !


			Deissem la vila e anem al vilatge de libre, a Montolieu. Aquí sul camin trobarem un grand ostal, es la caminada, nosaus disèm le presbitèri. Ara s’i tenen a l’aisit amassadas d’un centenat de personas dins una granda sala que deviá èstre la sala de manjar del curèr. Dins una pèça parèlha sabi pas se les taulejaires podián s’acontentar d’un crostet.


			Suls camins, d’autricòps podiatz veire unis mendicants, vestits coma espaurugals, les pès dins unis solièrs qu’un gosset auriá pas volgut rosegar, avançar a petitis passes, apugats sus un baston noselut. Aquelis mendicants les apelavan encara barrutlaires o colcavestits, anavan de vilatge en vilatge demandavan un crostet, una lesca de lard, e qualques patanas de l’asinat. Las gents lor bailavan çò qu’avián e elhis grandmercejavan en desirant a l’ostal dins mòts incomprensibles totis les bonurs del mond. Puèi, urosis, tornavan siègue lor camin que n’aviá pas cap de fin.


			E ara acabem amb d’Antonio Machado que se moric sul camin de la Retirada a Cotlliure le 22 de febrièr de 1939.


			Caminante, no hay camin


			Se hace camino al andar.


			[...]


			Murió el poeta lejos del hogar.


			Le cubre el polvo de un país vecino.

			Ròc, fòc, jòc


			Vuèi duèrbi le libre a l’azard e sul pic t’arrapi un mòt petit mès tan pesant qu’a mancat de passar al travèrs de la mieu pagina, es le mòt ròc.


			Ròc, una sola sillaba, mès solida, dura a se copar les caissals dessús, e la consonanta c que d’un còp sec escapça le son. Ròc a commençat per se fèr entendre e ara se pòt fèr veire.


			Prumièra letra r, ròc es fèit per rodar, rodar pels penents de las montanhas, rodar dins las ribièras, rodar dins le fafach de las galhinas.


			Le grand ròc que vos gaita de naut, immobile deven istoric. Coneguètz le Ròc de Foish, le Carlong de Saurat, le ròc de la Lorelei, le ròc del Lop sul camin de Senhaus e un flòc d’autris. Vuèi podèm nos passejar al mièg dels menirs e dels dolmèns. Podèm tanben dintrar dins les abrics jos ròca e las caunhas ont las bèstias e les òmes de la preistòria s’abrigavan de la pluèja e de la fred.


			Le ròc a totjorn rendut fòrça servicis a l’òme, es devengut utís, arma de caça e l’òme a manjat vianda, fèit vestits, plantat, semenat, viscut.


			Ara en ròcs se bastís maisons castèls e en touta modestia le ròc pren le nom de pèira.


			Mès nos cal tanben parlar dels cosins del ròc : le fòc e le jòc, cosins de preistòria quand amb d’una sola còrda vocala l’òme podiá pas que graunhar plan malaisidament qualques sons dont la letra r que sòrt en rodant, la letra f que s’escupís e la j qu’alisa sus la lenga.


			Le fòc, letra f, una flamba que puja dreita revirada amont per un còp de vent e darrèr òc que sona. Dins la caunha tres ròcs sus la tèrra, le fòc que ven s’acocomir al mièg e lèu le repèis sirà còit. Pus tard fòc va prene amplor e designar un ostal. Dins les vièlhis papièrs podètz legir « un petit vilatge de cinc fòcs ».


			Tornem a la caunha ont devant jògan mainatges. De qualques petitis ròcs sòrt un jòc. Un ròc se gita a quatre passes sus una rega del sòl, un autre ròc vòla e va le pus luènh que pòt. Ròcs fan trebalhar e calfar les cirvèls, autant de ròcs que de mans, que de dits, una man, doás mans, mès de ròcs blancs que de negres, autant dels unis que dels autres. Un mainatge pintra sus un ròc un polit chòt, una graciosa polidabèla, dos uèlhs, un nas, una gorja dubèrta. D’autris gitan sus la ribièra ròcs que se salvan en raspalhetas. E les jòcs contunhan, les ròcs pujan les unis suls autris, devenen cabanons, castèls, ponts, fan musica, se trucan, sonan e cantan, ròcs e ròcs, ròcs pertot !


			La nuèit de Sent Joan les tres i son, le ròc, le fòc e le jòc fan la fèsta. Dins un redond de ròcs son empielotats fèisses d’eissurments e genibres, le fòc s’aluca e puja, les jòcs començan, las gents sautan e dançan. Puèi jols estels, le fòc s’amòrta, les jòcs s’estòfan e dins la nueit les ròcs plan cauds demòran.

			Esclòps


			Cinc sòus costèen, cinc sòus costèen


			Cinc sòus costèen les esclòps.


			Aquela cançon enfantina s’entendiá dins las escòlas dins la sieu lenga originala. Ara, vos, anatz comprene ? L’occitan èra proïbit e le mendre mòt escapat fasiá caire las punicions sul cap del colpable. Mès cantar n’es pas parlar e las leis de la Republica dins lor granda severitat devián aver desbrembat las cançons. Me soveni de Celestin, vuèi fa plan 20 ans qu’es mòrt, regent, escrivan occitan, trobador, escalpraire, dessinator, musician, pescaire e païsan, qu’un jorn me contèc :


			— Cada còp qu’un inspector me veniá veire te fasiá petar : Aquelas montanhas, Les esclòps, Le boièr. Un còp un novèl e fièr inspector me dièc :


			— Les vòstris escolans saben cantar, e vos, vo’n tiratz pas tròp mal, mès poiriatz fèr encara pus plan. È legit suls jornals que dins la vòstra vila i a una corala d’un grand renom, deuriatz anar l’escotar.


			Alavetz li respondèi amb d’un grand seriós :


			— Ac sabi plan, dimenge passat la corala èra a Tolosa, dissabte que ven es a Foish, i sirè, i podètz comptar, es ieu que som le cap de còr.


			Pòdes creire qu’aquel apòstol agèc lèu fèit de me sortir de devant le nas.


			Tornem als nòstris esclòps que del maitin a la nuèit se tiravan pas dels pès. N’avèm pas qu’a nos repetir le renèc dels massadèls : « Dieu qu’m’ damne, esclòps e tot ». E tu vèi sapier se sus tèrra se pòt viure sens esclòps ?


			Dins las annadas 1950 es la vièlha menina d’un vilatge d’amont que dièc al sieu felen que partiá pensionari al collègi de la vila. :


			— Sustot desbrembes pas de botar dins la valisa les esclòps garnits d’una pèl de lapin nòva. Pensatz se le mainatge voliá a la vila esclòps de païsan ! Menina podiá totjorn presicar. La vrèspa del despart la maire e le dròlle preparèen la valisa e amaguèen les esclòps jol lèit. Le lendoman de bona ora le paire e le dròlle prenguèen a pè le camin de crabas que devalava a la rota d’aval ont passava un còp per setmana l’autobus. Al collègi le dròlle voidèc la valisa e jols vestits que trobèc ? Les esclòps. Digús les aviá pas vistis, ajèc lèu fèit d’abaissar la tampa, de clavar e la sieu novèla vida de collegian comencèc, sens esclòps.


			Totjorn dins aquelas annadas es un vièlh pepin que passèc tot le temps de la nèu a fèr dins una gròssa branca de noguièr un parelh d’esclòps pel sieu petit-filh que deviá se’n anar regent dins le Nòrd. Quand agèc acabat.le pepin anèc a Foish crompar tachas coma ditz la cançon e l’empenha la pus cara que trobèc. Per un regent caliá de polidis esclòps.


			Aquel an fec dins l’Eure qu’arribèen qualques regents del nòstre país. El, fec nommat dins un petit vilatge ont l’escòla deviá aver unis quinze escolans. Quand tornèc a las vacanças nos parlèc del sieu mestièr que li conveniá e ont se trobava tan plan qu’un peis dins l’aiga. Fasiá l’escòla en esclòps, les mainatges escotavan e trebalhavan. Un còp li arribèc en cors d’annada un novèl escolan. Le sieu paire le venguèc presentar. Pareis qu’a l’ostal ne podián pas fèr res e a l’escòla èra pariu, escotava pas, charrava, s’aplicava pas brica, e las bestiesas ne’n mancava pas una. Le carnet de nòtas, l’aviá gitat al fòc. Pendent que le paire parlava le mainatge aviá les uèlhs fixats sus la punta des esclòps del regent. E ben aquel dròlle cambièc del tot al tot, devenguèc l’escolan le milhor de l’escòla. Le mèstre explicava tot aquò per una novela pedagogia, la de la punta dels esclòps. Le dròlle deviá aver paur d’arrapar aquela punta a l’endreit ont le gos pòrta la coeta. E ajustava :


			— Benlèu me trompi, mès chi non trebalhariá pas devant un regent en esclòps. !


			Dos o tres ans pus tard quand le regent tornèc al sieu país fec per totis una tarribla suspresa. N’aviá pas mès que la pèl suls òsses. Se dièc qu’aviá una malautiá de las que vuèi se disen longas. Tornèc prene le camin d’amont e amb d’unis quatre meses agèc fèit. Abans de partir demandèc que li botèssan les esclòps. Fec enterrat dins le cementèri del vilatge, e las gents disián :


			— Nos partic en esclòps e nos tornèc en esclòps.

			Canha


			Sabètz totis que les pescaires, un jorn o l’autre, van dins una autra ribièra, que se tròba a una desena de km de lor ostal. Cal prene la bicicleta o l’autò mès sustot tenen una bona rason de partir amb del cambajon, le salsissòt, la gorda de vin e le pan. Alavetz vuèi, ieu, è fèit coma elhis, som anat a la pesca dins un vièlh diccionari demorat tampat sus una nauta laissa d’una cramba dumpuèi una desena d’ans. Le libre dubèrt a l’azard, è arrapat un mòt que s’es colcat tal un limauc sus la mieu paja blanca Es le mòt : canha.


			Canha. Dos còps la meitessa vocala e encar la prumièra, la pus aisida a agafar, la letra « c » totjorn dubèrta, tròp fenhanta per se tampar coma cal, doás consonantas « nh » que se botan amassa per poder alisar coma una anguila, tot aquò nos fa un mòt que passa sens pena sus la lenga.


			Canha s’entendiá soenh sortir de la gòrja del Crespin que tot le sanclame del jorn se’n planhiá :


			— A pauròts, è dins le còs la canha que me ten e arribi pas a la me virar. Cresètz-me, per ieu es una gròssa malautiá. Quand som sietat res a fèr per me levar, es coma s’aviá le tiol pegat a la cadièra. De trebalhar, n’es pas l’enveja que me manca, mès n’è pas le coratge de prene un utís. Tè, fa plan quinze jorns qu’auriái devut fotjar las patanas, vuèi l’èrba lor passa per dessús le cap e ieu achí que som, achí que demòri, les braces cansats de fèr pas res, las espalhas pesantas, les pès tachats al sòl, les rens endolorits. E quuna chança an les que regorgan de santat e que van al trebalh en corrent


			A ! se sabiatz tot cò que la mieu malautiá me fa patir. L’autra vrespada ont le solelh gitava fòc, m’èra sietat a l’ombra del mieu cerièr, mès aquel solelh, le coneguètz, pendent que tampatz les uèlhs ne profita per se desplaçar sens bruch, tan plan que non me trobava pas mès a l’ombra. La canha me teniá, pas possible de me levar per desplaçar la cadièra duscas l’ora d’anar sopar. E ben tota la nuèit le nas m’escosit e posquèi pas duermir. Le lendoman maitin, me trobèi le nas pelat.


			Ò som pas estat totjorn atal. Se m’aviatz conegut i a unis vint ans, Le compte de totis les mieus trebalhs se pòt pas fèr. I caldriá passar las oras e tendrián pas dins un gròs quasèrn.


			Lèu las gents que ne comprenen pas res diràn que non som pas malaut mès que som un fenhant de prumièra borra, pas capable de s’acachar per amassar una palha pel sòl o de s’estacar les correjons. Pertot se tròban marridas lengas que se meritarián d’èstre escapçadas.


			A n’è pas chança d’èstre tan malaut, d’aver arrapat sèi pas ont le virús de la canha, me va caler anar veire un medecin, que me baile una potinga que fasca d’un òme nerviós coma una bosa de vaca fresca, un òme capable de petar le fòc e de fèr esclampetar les ròcs.


			Qualques jorns pus tard m’aturèc sul camin :


			— Figura-te que n’è pas avut besonh d’anar al mètge. Le vesin, Loís qu’a rodat le mond. e que coneis fòrcas causas m’a trobat le bon remèdi :


			— La canha, sustot penses pas a te’n desbarrassar e pòrta un salsissòt al nòstre deputat. Te trobarà una plaça de fonccionari.

			Escarraunhat


			Aicí avèm un mòt long de Pàmias a Varilhas, un mòt que gaireben ten tota una rega. Prumièra sillaba « es » que vos en fa una presentacion simpla, sens reveréncias, segonda sillaba « ca » que vos despèrta coma cal, tresena sillaba « rau » que vos escarraunha le trauc de las aurelhas, e la darrèra « nhat » que sona a la bodèga la fin de l’espelhida.


			Fa plan unis vint ans vos parlèi d’un cofaire nescut amont al mièg de las guelhas, qu’après aver apres le mestièr a Tolosa e plan pauc le francés, venguèc s’estalar dins le vilatge del fonze del nòstre val. Sus la sieu vitrina aviá escrit en gròssas. letras : « aicí s’escarraunha le francés ». Qualques ans pus tard sus una granda aficha un autre cofaire aviá ajustat : « Aicí s’escarraunha le bon francés, mès se paga en bonis francs ». Cal creire que les cofaires, grandis galejaires tenen a lor lenga mariala. Dins una petita vila del país l’un que voliá pas mancar de practica aqueste còp aviá escrit en letras doradas : « Aicí se parla mal le francés e se copa encar pus mal le pel ». Le sieu salon èra totjorn plen.


			Ara tornem a l’escòla. Coma totis avètz conegut unis vòstres condisciples qu’aimavan fèr trebalhar lors unglas e quand passàvatz prèp d’elhis vos retrobàvatz amb d’una gauta que pissava la sang. Ò n’èran pas maissants, èra tot simplament un jòc ont prenián plaser. Un còp una escolana que veniá de passar per aquel tractament, en plorant anèc trobar le regent :


			— Monsieur, il m’a grafigné.


			Le mèstre dièc que valiá mès dire « griffer » mès grafigner plan pus polit, d’ara endevant per totis les mainatges de l’escòla li prenguèc la plaça. Veni de legir que grafigner se tròba dins Victòr Hugo, « Si tu cessais de m’aimer je te grafignerais » (Les Misérables) e dins Marcèl Pagnol, « Si un garçon essayait de l’embrasser, elle lui gaffrignait (2 F) la figure » (Fanny). Vuèi le Larousse ditz que grafigner n’es pas emplegat qu’al Canada mès dins l’edicion a venir va ajustar que se troba totjorn dins le bon francés d’Occitània. Vesètz que graf(f)igner a fèit fòrça camin.


			Ara vos inviti a una passejada dins la pròcha montanha al dessús del vilatge. Partèm veire les prats e les camps d’amont d’ont les nòstris pepins devalavan sul còl les fèisses d’èrba e ont pujavan le fems dins la gorbilha. Les camins vuèi sont tampats per las rominguèras que van d’una part a l’autra. Amb d’un bròc las acacharem, mès d’unas son tan dolentas que se tornan levar. Las gròssas espinas ponchudas traversan les vestits e arribarem las camas e les braces engarranhats. Las rominguèras n’escarraunhan pas, engarranhan, son de grandas especialistas de las engarranhadas. Vos opèran sul còp amb de 100 % de reüssida.


			Aquò me fa pensar a Peiròt, un mieu amic qu’arribat a l’ostal asaigava las engarranhadas d’un veiron d’aigardent e per pus plan las garir n’embucava cinc, un per cada cama, un per cada braç e un sol per el. Atal èra lèu garit e vuèi se pòrta le pus plan del mond.


			Ara demorem-nos a l’ostal ont avèm una gata negra. Una mèstra rataira, que vos dèissa pas una sola ratinhòla, mès graufinhaira que jamès pus. Un pè o una man que li passa a mens de vint cm, avètz dreit a una arpissada. E de las bèlas ! Las sieus urpas s’embarran dins la carn duscas l’òs. Se fa plan vièlha mès cambia pas, graufinhaira es nescuda, graufinhaira demòra.


			Alavetz, escarraunhar, graufinhar, engarranhar, arpar autant de vèrbs ! Se les desbrembatz, que siá rominguèras o gats vos mancaràn pas, e vos caldrà sul còp anar quèrre la botelha d’aigardent. Desbrembetz pas tanpauc que la bona dòsa es la del mieu amic Peiròt.

			Nuèit


			Nuèit. Una prumièra letra colcada sus doás camas, tres vocalas que se sarran per se tenir caud, qu’alendan doçament, e la consonanta t que catz sens bruch, nuèit, un mòt que sent le silenci e l’escur.


			La nuèit pels mainatges es un cèl plen d’estels, la Granda Orsa, le camin de Sent Jacmes e Bernat l’espinassièr que fa rodar un fèis de rominguèras sus la luna


			— Se le veses ? disiá le paire.


			Le dròlle puntava les uèlhs e al cap d’una estona un petit nivol passava


			— Òc, es el, vesi qualque res que boluda.


			La nuèit es le país de las bruèissas lèjas a fèr paur, que pòrtan le mal en çò de las bèstias e de las gents. La nuèit es le moment ont sòrten les irètges de las caunhas de Vedelhac, al còp òmes e orses que s’empòrtan la filha que lava al riu, mès es tanben le país de las fadas que pòden vos garir de las malautias, vos bailar un castel e sacs plenis de pèças d’òr.


			Les contes pepin e menina les disián al canton, la nuèit a la velhada, pendent la tardor e l’ivèrn. Al país les bonis contaires èran coneguts dels mainatges. Le vièlh Loís començava per fèr amortar la lampa e la cosina n’èra pas mès esclairada que per las flambas bolegantas del fòc de la chumenèia. L’escur es propici al conte, chun volètz que las fadas o las bruèissas sòrtan dins le lum ! Las flambas dancejantas dessinavan sus las parets monstres caminaires e le conte partiá :


			— Un cop èra...


			È conegut un regent que de temps e temps fasiá l’ora del conte.que durava doás oras. Tirava totis les ridèus e les escolans sietats sus un tapis se trobavan dins l’escur. El tanben se sietava pel sòl darrèr una candèla alucada e le conte començava.


			— Il était une fois...


			Les mainatges escotavan, la gòrja a maitat dubèrta per pus plan entendre e dintravan dins le país dels sòmis, le país de la nuèit. Entre la sòm e le sòmi basta d’ajustar un i.


			E le dròlle se fa grand e son dins la nuèit las prumièras pescas a las escravissas e a las troitas. L’un pujat sus una ròca fa le pet, les pès dels autris senten pas l’aiga del riu gelada e las troitas commençan a pesar dins le sac.


			Dins las nuèits negras, les mainatges botaràn una candèla alucada dins una cotja curada, a fin de julh faràn le fòc de la sent Joan, e qualques nuèits pus tard fumaràn las prumièras cigarretas al pel de milh.


			La nuèit la veirem tanben en çò dels artistas. Un long camin va de las pinturas de la caunha de Niaus a Chagall o Van Gogh, un long camin va del cant de l’ors a Mozart, a Gabrièl Fauré e amb de Moussorgski passarem una nuèit sul mont Cap-Pelat.


			A la fin de la nuèit son las prumièras clarors e s’entenden las albas dels trobadors ? Escotatz, « Rei gloriós... » de Guiraud de Bornelh, « Gaita be gaiten del castèl... » de Raimbart de Vaqueiràs e d’autras que s’estòfan dins le novèl jorn qu’arriba.


			Le mòt de vuèi l’è arrapat a la man dins un libre après sopar. cap a las onze oras quand la pesca èra proïbida. Qualques sovenirs de l’aiga glaçada dels rius me son tornats e me son devalats dins les pès. La pròva, les è torrats. aturi d’escriure, me cal anar m’escalfurar.

			Òrt • jardin • casau


			Òrt, Tres letras, la sillaba ò redonda coma un melon, sièc la consonanta r que grapa coma una rabassièra e le t que ditz que le trebalh d’escriure es acabat e que podètz anar beure un còp de vin petit que vos avètz plan ganhat. Aquelas tres letras fan pensar a la polida contina enfantina plena d’una granda vertat :


			Quand tres galinas van al camp,


			La prumièra va devant


			La segonda sièc la prumièra


			E la tresena va la darrèra.


			Quand tres letras fan un mòt,


			La prumièra va devant,


			La segonda sièc la prumièra


			E la tresena va la darrèra.


			Veni de legir las etimologias d’òrt e jardin mès cresi qu’è tot comprés de travèrs, çò que m’arriba soenh. En gallo-roman se tròba hortus gardinus. Òrt ven de hortus, jardin ven de gardinus que designava la barralha que fasiá le torn. L’occitan s’es reservat pels legumes de la sopa le mòt òrt, e a dissat le mòt jardin, a las pèças de tèrra publicas ont las gents se poden passejar. al mièg de las flors e a l’ombra de polidis aibres. Le francés s’es contentat del sol mòt jardin. Le normando-picard « gardin » a conservat le g de gardinus que passa pus aisidament sus la lenga que le j de jardin, letra ponchuda que pòt se vos embarrar plan en dadens dins la gòrja e, pauris de vos, auretz besonh del faure del vilatge per arrincar aquel j amb de las tanalhas. Le mòt gardin a traversat la Mancha e a bailat l’anglés garden. D’unis normands disen amb de rason que les angleses nos an panat le nòstre gardin per nos fèr crebar de talent. Unis istorians seriosis après de longas recercas, afirman qu’aquel raubatòri es a l’origina de la guèrra de cent ans.

